b"\n_START_ARTICLE_\nGrasu XXL\n_START_SECTION_\n\xc3\x8enceputurile: Personajul negativ, Curaj, Curaj (Remix) \xc8\x99i Evident (1981 - 2007)\n_START_PARAGRAPH_\nNichifor Drago\xc8\x99 s-a n\xc4\x83scut pe 11 august 1981 \xc3\xaen Buhu\xc8\x99i, Bac\xc4\x83u. La v\xc3\xa2rsta de 13 ani \xc8\x99i-a pierdut ambii p\xc4\x83rin\xc8\x9bi. El c\xc3\xa2nt\xc4\x83 de la v\xc3\xa2rsta de 14 ani, provenind dintr-o familie cu tradi\xc8\x9bie in domeniu. Din 1994 a investit \xc3\xaen muzic\xc4\x83, \xc3\xae\xc8\x99i pl\xc4\x83tea trenul p\xc3\xa2n\xc4\x83 la Bucure\xc8\x99ti \xc8\x99i studioul. Primul material discografic al c\xc3\xa2nt\xc4\x83re\xc8\x9bului se nume\xc8\x99te Personajul negativ \xc8\x99i este o colaborare cu Paco 10 Grei; cei doi au fost uni\xc8\x9bi sub numele XXL & 10 Grei. Albumul a fost lansat prin Cat Music pe data de 10 iulie 1999 \xc8\x99i are colabor\xc4\x83ri cu Tataee de la B.U.G. Mafia, Roxana, Maximilian, Mahsat \xc8\x99i Kiper. O pies\xc4\x83 din tracklistul oficial al albumului \xc3\xaen colaborare cu Roxana, \xe2\x80\x9ePrivesc de sus \xc3\xaen sus\xe2\x80\x9d, a beneficiat de un videoclip. La \xc3\xaenceputul lui 2004 rapperul a plecat \xc3\xaen Italia \xc3\xaempreun\xc4\x83 cu Maximilian._NEWLINE_Primul s\xc4\x83u album solo, Curaj, a fost lansat \xc3\xaen iulie 2006 \xc8\x99i este un material \xc3\xaentr-adev\xc4\x83r inedit at\xc3\xa2t prin sunet, c\xc3\xa2t \xc8\x99i prin modalitatea interpret\xc4\x83rii. Prin acest material \xc8\x99i-a dorit s\xc4\x83 scoat\xc4\x83 hip-hop-ul din \xe2\x80\x9etiparele cartierului\xe2\x80\x9d. Albumul a fost produs de Tataee \xc8\x99i Caddy de la B.U.G. Mafia (produc\xc4\x83tori executivi) \xc8\x99i a fost \xc3\xaenregistrat, mixat \xc8\x99i masterizat la Ines. Materialul s-a bucurat de foarte mult succes, promov\xc3\xa2nd de pe el single-uri precum \xe2\x80\x9eF\xc4\x83r\xc4\x83 Filtru\xe2\x80\x9d (remix cu Mari de la M&G, Maximilian \xc8\x99i Paco) (exist\xc4\x83 \xc8\x99i un cover din 2009 interpretat cu Guess Who cunoscut ca \xe2\x80\x9eFlori Ilegale\xe2\x80\x9d) sau \xe2\x80\x9eCuraj\xe2\x80\x9d (cu Swamp). Toate piesele de pe album sunt \xc3\xaen colaborare cu un artist, pe cele 13 piese fiind prezen\xc8\x9bi Dj Swamp (la B.U.G. Mafia \xc3\xaen acea perioad\xc4\x83), Bitz\xc4\x83, Mari, Houdini \xc8\x99i Maximiian de la Mahsat, Paco 10 Grei, Queen Bee, Mario, Artan, Uzzi de la B.U.G. Mafia \xc8\x99i Villy. \xc3\x8en 2006 apare \xc8\x99i EP-ul Curaj (Remix) - un alt material scos de Grasu XXL al\xc4\x83turi de Dj Swamp care promoveaz\xc4\x83 albumul Curaj al\xc4\x83turi de mixtape-ul Evident lansat \xc3\xaen 2007 cu acela\xc8\x99i Dj. Cel din urm\xc4\x83 con\xc8\x9bine piese remixate de Swamp, Agresiv, Motzu \xc8\x99i Villy \xc8\x99i anun\xc8\x9b\xc4\x83 viitorul album al rapperului, Oameni, care va fi lansat abia \xc3\xaen 2010.\n_START_SECTION_\nUnu (2011 - prezent)\n_START_PARAGRAPH_\nPe 5 septembrie 2011 (\xc3\xaen ziua de luni), Grasu XXL a lansat o pies\xc4\x83 numit\xc4\x83 \xe2\x80\x9eLaLa Song\xe2\x80\x9d \xc3\xaen colaborare cu Guess Who \xc8\x99i a \xc3\xaenceput oficial colaborarea cu Music Expert Company. Melodia este extras\xc4\x83 de pe vitorul album al artistului, Unu. \xe2\x80\x9eLaLa Song\xe2\x80\x9d a avut premiera pe Pro FM \xc8\x99i pe canalul de YouTube al casei de produc\xc8\x9bie Okapi Sound. Videoclipul melodiei a fost lansat pe 3 octombrie 2011 la MTV, iar mai t\xc3\xa2rziu a fost urcat \xc8\x99i online, pe YouTube. Videoclipul a fost realizat de Spike \xc8\x99i echipa sa (Evil Twin Studio) \xc3\xaen prim\xc4\x83var\xc4\x83, \xc3\xaentr-un club din Bucure\xc8\x99ti, unde s-au adunat peste o sut\xc4\x83 de fani pentru a participa la film\xc4\x83ri. Pe 14 septembrie 2011, Grasu XXL, Horia Brenciu \xc8\x99i Guess Who au lansat \xc3\xaen garajul Europa FM c\xc3\xa2ntecul inclus pe albumul Tot Mai Sus al celui din urm\xc4\x83, \xe2\x80\x9eDiamantele se sparg\xe2\x80\x9d. Rela\xc8\x9bia celor trei s-a consolidat dup\xc4\x83 ce Horia l-a cunoscut pe Guess Who \xc3\xaentr-o benzin\xc4\x83rie, iar pe Grasu XXL pe Facebook._NEWLINE_Grasu XXL a dat drumul o nou\xc4\x83 mod\xc4\x83, a tricourilor inscrip\xc8\x9bionate cu mesajul casa moara fetili (scris normal ca s\xc4\x83 moar\xc4\x83 fetele). La o prim\xc4\x83 vedere, necunosc\xc4\x83torii nu ar \xc3\xaen\xc8\x9belege din prima ce \xc3\xaenseamn\xc4\x83. Textul este o reproducere din versurile melodiei \xe2\x80\x9eTurnin'\xe2\x80\x9d c\xc3\xa2ntat\xc4\x83 de Grasu XXL \xc8\x99i Alex. Mesajul acestui text a fost purtat la \xc3\xaenceput pe tricou de Vlad de la trupa Agresiv, dar a fost f\xc4\x83cut popular de c\xc4\x83tre Grasu XXL, acesta fiind moldovean. Cu ocazia protestelor din Rom\xc3\xa2nia din 2012, rapperul a afirmat \xe2\x80\x9eE normal ca lumea s\xc4\x83 ias\xc4\x83 \xc3\xaen strad\xc4\x83: e foamete, e frig afar\xc4\x83, e s\xc4\x83r\xc4\x83cie. Eu de 2 ani le fac c\xc3\xa2te o dedica\xc8\x9bie special\xc4\x83 la fiecare concert. Fanii mei protesteaz\xc4\x83 la fiecare show \xc3\xaempotriva actualei puteri.\xe2\x80\x9d_NEWLINE_Pe 6 februarie 2012 Grasu XXL \xc8\x99i Mitz\xc4\x83 au oferit spre ascultare piesa inclus\xc4\x83 pe mixtape-ul Robot, \xe2\x80\x9eBright Lights, Bigger City\xe2\x80\x9d - un freestyle realizat pe instrumentalul lui Cee Lo Green. \xc3\x8en seara zilei de 20 februarie s-a dat drumul la o alt\xc4\x83 melodie interpretat\xc4\x83 de Grasu XXL \xc3\xaen colaborare cu Mario - \xe2\x80\x9eTalent divin\xe2\x80\x9d. \xc3\x8en data de 21 iunie c\xc3\xa2nt\xc4\x83re\xc8\x9bul a lansat cel de-al doilea single ce promoveaz\xc4\x83 cel de-al 3-lea album s\xc4\x83u. Este vorba despre piesa \xe2\x80\x9eTurbofin\xe2\x80\x9d. Piesa a fost produs\xc4\x83 de Mitz\xc4\x83 \xc8\x99i Grasu XXL \xc3\xaen studioul Okapi Sound, fiind g\xc3\xa2ndit\xc4\x83 \xc8\x99i conceput\xc4\x83 exclusiv pentru internet. \xe2\x80\x9ePiesa am terminat-o recent, chiar \xc3\xaenainte de videoclip, \xc3\xaens\xc4\x83 de vreun an de zile st\xc4\x83 la cuptor... Mitz\xc4\x83 a f\xc4\x83cut beat-ul acum un an jumate\xe2\x80\x9d spune Grasu XXL. Videoclipul a fost regizat de Spike \xc8\x99i realizat \xc3\xaempreun\xc4\x83 cu echipa sa de la Evil Twin Studio. Film\xc4\x83rile s-au desf\xc4\x83\xc8\x99urat la studiourile Video Link, pe parcursul unei zile. \xc3\x8en videoclip apare actri\xc8\x9ba porno Sandra Romain.) \xc8\x99i c\xc3\xa2\xc8\x99tig\xc4\x83toare a mai multor premii din industria XXX. Povestea videoclipului pare s\xc4\x83 fie inspirat\xc4\x83 chiar din via\xc8\x9ba celebrei actri\xc8\x9be care semneaz\xc4\x83 la un moment dat actele de divor\xc8\x9b, ea fiind \xc3\xaentr-o situa\xc8\x9bie asem\xc4\x83n\xc4\x83toare \xc8\x99i \xc3\xaen via\xc8\x9ba real\xc4\x83. Artistul sus\xc8\x9bine c\xc4\x83 ideea colabor\xc4\x83rii cu Sandra i-a venit dup\xc4\x83 ce a cunoscut-o pe actri\xc8\x9b\xc4\x83 la un eveniment, iar cea care le-a f\xc4\x83cut cuno\xc8\x99tin\xc8\x9b\xc4\x83 a fost Laura Andre\xc8\x99an.\n_START_SECTION_\nStil muzical\n_START_PARAGRAPH_\nGrasu XXL apar\xc8\x9bine genului muzical hip-hop, de\xc8\x99i \xc3\xaen familia lui se asculta muzic\xc4\x83 de alt\xc4\x83 factur\xc4\x83 (jazz, funk), tat\xc4\x83l s\xc4\x83u fiind un cunosc\xc4\x83tor al bass-ului. Din aceast\xc4\x83 cauz\xc4\x83, arti\xc8\x99tii prefera\xc8\x9bi ai lui Drago\xc8\x99 sunt Stevie Wonder, George Benson, Chick Corea, Timpuri Noi \xc8\x99i mul\xc8\x9bi al\xc8\x9bii. Printre arti\xc8\x99tii s\xc4\x83i prefera\xc8\x9bi din domeniul hip hop-ului se num\xc4\x83r\xc4\x83 Jay-Z \xc8\x99i B.U.G. Mafia, el spun\xc3\xa2nd c\xc4\x83 \xe2\x80\x9eface parte din \xc8\x99coala de rap B.U.G. Mafia\xe2\x80\x9d. Printre antipatiile sale se num\xc4\x83r\xc4\x83 c\xc3\xa2nt\xc4\x83rea\xc8\x9b\xc4\x83 Inna: \xe2\x80\x9eEu c\xc3\xa2nt cu oameni pe care \xc3\xaei simt, cu oameni buni, trebuie s\xc4\x83 am o leg\xc4\x83tur\xc4\x83. Oameni care au o sclipire, eu \xc3\xaen ea nu am v\xc4\x83zut a\xc8\x99a ceva, nu \xc8\x99tiu ce s\xc4\x83 zic. Eu nu pot s\xc4\x83 ascult muzic\xc4\x83 popcorn nici la club, mai degrab\xc4\x83 \xc3\xael ascult pe Salam, m\xc4\x83 jur. Salam e \xc8\x99ef, Salam \xc8\x99tie muzic\xc4\x83, a f\xc4\x83cut conservatorul, a fost \xc3\xaen clas\xc4\x83 cu Paula Seling, e pe treab\xc4\x83.\xe2\x80\x9d_NEWLINE_Muzica lui se remarc\xc4\x83 prin mesajul social de impact, prin tehnicitatea interpret\xc4\x83rii \xc8\x99i prin ingeniozitatea cu care combin\xc4\x83 ritmuri \xc8\x99i genereaz\xc4\x83 st\xc4\x83ri. Succesul \xc3\xaenregistrat \xc8\x99i reac\xc8\x9biile pozitive primite din partea publicului, \xc3\xael determin\xc4\x83 s\xc4\x83 mearg\xc4\x83 mai departe \xc8\x99i s\xc4\x83 caute noi direc\xc8\x9bii \xc3\xaen muzic\xc4\x83 \xc8\x99i noi modalit\xc4\x83\xc8\x9bi de exprimare a temelor sale predilecte. Au ap\xc4\x83rut multe comentarii potrivit c\xc4\x83rora Grasu XXL a \xc3\xaenceput s\xc4\x83 abordeze genul comercial, iar el a declarat c\xc4\x83 \xe2\x80\x9eGrasu a fost mereu comercial. Eu nu v\xc4\x83d lucrurile a\xc8\x99a, sunt foarte multe prejudec\xc4\x83\xc8\x9bti \xc3\xaen comunitatea noastr\xc4\x83 de hip-hop. Dac\xc4\x83 stai un pic s\xc4\x83 te g\xc3\xa2nde\xc8\x99ti, realizezi c\xc4\x83 fiecare ascult\xc4\x83tor de rap este \xc3\xaen felul lui un fel de M.C.. Jur. Fiecare rapper are trupa lui, m\xc4\x83 jur, to\xc8\x9bi cred c\xc4\x83 nu mai e Grasu, c\xc4\x83 s-a v\xc3\xa2ndut. Conteaz\xc4\x83 foarte mult re\xc8\x9belele na\xc8\x9bionale de radio, dac\xc4\x83 vrei s\xc4\x83 faci bani, prin care te promovezi \xc2\xabgrav\xc2\xbb. Pentru mine, internetul e cea mai important\xc4\x83 surs\xc4\x83 de promovare. Cred c\xc4\x83 radiourile solicit\xc4\x83 o muzic\xc4\x83 foarte \xc2\xabvie\xc2\xbb, iar ceea ce \xc3\xaen\xc8\x9beleg ei prin \xc2\xabvie\xc2\xbb nu e ceea ce \xc3\xaen\xc8\x9belegem noi \xc8\x99i de asta cred c\xc4\x83 se intr\xc4\x83 at\xc3\xa2t de greu pe radio. Acuma, e alegerea fiec\xc4\x83ruia \xc8\x99i n-ai ce s\xc4\x83 le spui practic, fiindc\xc4\x83 radioul e un business, \xc8\x99i omul trebuie s\xc4\x83-\xc8\x99i fac\xc4\x83 audien\xc8\x9bele.\xe2\x80\x9d\n_START_SECTION_\nVia\xc8\x9b\xc4\x83 personal\xc4\x83\n_START_PARAGRAPH_\nGrasu XXL a spus \xc3\xaentr-un interviu: \xe2\x80\x9eNu am ce s\xc4\x83 vorbesc de via\xc8\x9ba personal\xc4\x83, e foarte plictisitoare. Foarte plictisitoare, serios. M\xc4\x83 uit la filme, fumez iarb\xc4\x83 \xc8\x99i m\xc4\x83 uit la filme. C\xc3\xa2nt \xc8\x99i sunt la studio. Deci via\xc8\x9ba personal\xc4\x83 asta e: playstation, fumez iarb\xc4\x83 \xc8\x99i m\xc4\x83 uit la filme. \xc8\x98i mult\xc4\x83 muzic\xc4\x83. Ascult foarte mult\xc4\x83 muzic\xc4\x83.\xe2\x80\x9d De\xc8\x99i este foarte rezervat \xc3\xaen privin\xc8\x9ba declara\xc8\x9biilor privind via\xc8\x9ba personal\xc4\x83, Grasu XXL a m\xc4\x83rturisit c\xc4\x83 \xc8\x99i-a pierdut ambii p\xc4\x83rin\xc8\x9bi la v\xc3\xa2rsta de 13 ani, r\xc4\x83m\xc3\xa2n\xc3\xa2nd singur. Artistul hip-hop a fost b\xc4\x83nuit spre sf\xc3\xa2r\xc8\x99itul anului 2007 c\xc4\x83 ar avea o rela\xc8\x9bie cu Laura Andre\xc8\x99an. Rapper-ul neag\xc4\x83, \xc3\xaens\xc4\x83, vehement aceste zvonuri. Drago\xc8\x99 a declarat \xc3\xaen exclusivitate pentru postul de televiziune Music Channel c\xc4\x83 nu \xc3\xae\xc8\x99i dore\xc8\x99te copii._NEWLINE_\xc3\x8en data de 24 februarie 2013 acesta a fost implicat \xc3\xaentr-un accident grav auto. Rapper-ul a suferit un traumatism cranio-cerebral, pe c\xc3\xa2nd se \xc3\xaentorcea de la Baia Mare, de la un concert la care au participat \xc8\x99i Tarta A. Drago\xc8\x99, Daniel Cote\xc8\x9b \xc8\x99i primarul ora\xc8\x99ului."